Spoštovani!

V zvezi z obravnavo izplačila delovne uspešnosti iz naslova prodaje blaga in storitev na trgu vam posredujem predlog za izplačilo te uspešnosti, ki sem ga po nalogu arhiva pripravila in poslala direktorju ZAL, mag. Sadku. Istočasno je direktor prejel še dopis s pregledom in razlago zakonodaje s strani pravne službe Zveze svobodnih sindikatov Slovenije (ZSSS).

Kot je bilo pričakovati in kot je direktor ZAL večkrat ustno in pisno poudaril, med drugim v elektronski pošti 28. 2. 2020, te uspešnosti ne namerava izplačati. Enako je zapisal tudi v odgovoru pravni službi ZSSS (vsi dopisi so v prilogi).

Svoje stališče je oprl predvsem na (verjetno ustno, pisnega ni predložil) mnenje sekretarke Ministrstva za kulturo RS ge. Nine Blagdanič Kešelj, na katero se je obrnil baje po navodilu Sveta ZAL.

Ob tem podpisana opozarjam na nekatere okoliščine:

1. Svet ZAL direktorju mag. Sadku ni naložil, naj pridobi (pravno) mnenje MK v zvezi z delovno uspešnostjo iz naslova prodaje blaga in storitev na trgu, pač pa je sam večkrat poudaril, da se bo o tej možnosti pravno posvetoval. Svet ZAL je direktorju naložil le, da se informira o možnosti dodatnega financiranja programa dela za leto 2020.
2. Ministrstvo za kulturo RS ni pristojno za tolmačenje (delovnopravne) zakonodaje, ki se tiče javnih zavodov na področju kulture, pač pa so za to pristojni drugi organi, npr. državni zbor, sodišča, inšpekcijske službe, računsko sodišče.
3. Direktor se spreneveda glede načrtovanja izdatkov za izplačilo delovne uspešnosti iz naslova prodaje blaga in storitev na trgu v Finančnem načrtu ZAL za leto 2020. Očitno je, da tega izdatka ne bi mogli načrtovati oktobra 2019, ko se je finančni načrt oblikoval, prav tako ga direktor ni upošteval pri končni verziji finančnega načrta februarja 2020, čeprav je bil na to opozorjen na seji Sveta 12. 2. 2020. Na drugi strani pa je jasno, da bo arhiv izdatek lahko planiral v prihodnjem rebalansu finančnega načrta, do katerega bo prišlo verjetno že v kratkem.
4. Glede na sedanjo situacijo v zvezi z epidemijo koronavirusa je tudi zelo verjetno, da zaradi manjšega obsega prodaje na trgu oz. nejavnih prihodkov v prihodnjem letu ne bo mogoče izplačati tovrstne delovne uspešnosti, in je zato pravično, da se, po skoraj desetih letih, vsaj v letu 2020 izplača zaposlenim nekaj nagrade za njihovo prizadevno, obsežno in precej uspešno delo v preteklosti.

Člane Sveta ZAL vljudno prosim, da navedene okoliščine upoštevate pri svojem odločanju o izplačilu delovne uspešnosti. Skupaj s sodelavci se vam vnaprej zahvaljujem in vas lepo pozdravljam,

Nataša Budna Kodrič,

Sindikalna zaupnica sindikata Glosa – ZAL