 

**ZAPISNIK 1. ZBORA ČLANIC IN ČLANOV SINDIKATA GLOSA V ZAL,**

**ki je bil 25. februarja 2020 ob 13. uri v Ljubljani, Mestni trg 27**

Prisotni: Marjana Kos, Hana Habjan, Jože Setnikar, Nika Urlep, Elizabeta Eržen Podlipnik, Nataša Budna Kodrič (predsednica in zapisnikarica)

Odsotni: Marko Kebe, Tjaša Dolinar

DNEVNI RED:

1. Ugotavljanje prisotnosti

2. Predstavitev in sprejem Pravil sindikalne skupine Glosa

3. Izvolitev Izvršnega odbora Glosa

4. Sprotna obvestila

**Ad 1.**

Zbor ugotovi, da je večina članov in članic sindikalne skupine Glosa v ZAL prisotna in da je zbor sklepčen.

**Ad 2.**

Predsednica predstavi Pravila sindikata Glosa – Zgodovinski arhiv Ljubljana, ki je izdelan na podlagi predloge Sindikata Glosa. Ker smo manjši sindikat brez lastnega računovodstva in imamo manj organov stranke, je tudi število členov manjše – vseh je 26. V našo verzijo smo v člene dodali ženski in moški spol: članice in člani, prav tako se drugi izrazi uporabljajo v obeh oblikah.

Po vrsti omeni pravice članov in članic (5. člen), naloge sindikalnega zaupnika (9. člen), organe sindikalne skupine (zbor članic in članov ter izvršni odbor; 11. člen) ter naloge zbora (12. člen), iz katerega se črta druga alineja: »sprejema finančni načrt in finančno poročilo«. Pri tem poudari, da je med nalogami tudi odločanje o oblikah sindikalnih pritiskov oz. o organiziranju stavke. Pri nalogah Izvršnega odbora (IO) se črta 14 alineja: »vodi evidenco o članarini«, kar opravlja za Gloso najeti računovodski servis, ki tudi obračunava plače zaposlenim. Med pomembnejšimi nalogami IO izpostavi obravnavo predlogov odločitev poslovodnega organa ter organov upravljanja in opredeljevanje do njih, s tem da pripravi svoja mnenja, stališča, predloge. V primeru stavke pa opravlja nalogo stavkovnega in organizacijskega odbora.

Nazadnje omeni tudi svoje naloge iz 14. člena.

Kot pomembnega omeni 20. člen, ki govori o pravici do pogajanja, če direktor v dogovorjenem roku ne obravnava pobud, predlogov oz. zahtev sindikata. Pri tem lahko pripelje neodvisne zunanje strokovnjake.

**SKLEP: Zbor članov in članic se je seznanil s Pravili Sindikata Glosa – Zgodovinski arhiv Ljubljana in ga tudi potrdil.**

**Ad 3.**

Predsednica je že v vabilu na zbor članic in članov pozvala vse, naj pripravijo imena kandidatov za člane Izvršnega odbora sindikalne skupine Glosa – ZAL.

Kljub temu posebnih predlogov ni bilo, zato je sama predlagala Hano Habjan za prvo članico in svojo namestnico. Predlog je dala na glasovanje in je bil soglasno sprejet.

**SKLEP: Hana Habjan je soglasno izvoljena za članico Izvršnega odbora sindikalne skupine Glosa – ZAL in obenem za namestnico predsednice sindikata.**

Nato predsednica predlaga za člana IO še Jožeta Setnikarja, ki je prav tako soglasno izvoljen.

**SKLEP: Jože Setnikar je soglasno izvoljen za člana Izvršnega odbora sindikalne skupine Glosa – ZAL.**

**Ad 4.**

- Predsednica obvesti člane o podpisu pogodbe med sindikalno skupino Glosa in vodstvom Zgodovinskega arhiva o pogojih za delo sindikata v zavodu. Pogodba je bila podpisana 12. 2. 2020. En izvod je bil poslan na centralo Sindikata Glosa, po eden je pri vsakem podpisniku.

- Nadalje obvesti predsednica člane o seji Sveta ZAL 12. 2. 2020, na kateri je izpostavila problem neizvajanja izplačil delovne uspešnosti iz naslova prodaje blaga in storitev na trgu, kar bi zaposlenim pripadalo na podlagi plačne zakonodaje. Pove, da se bo poskušala skupaj s predstavnikom si Sviz-a spogajati za najvišje možno izplačilo uspešnosti.

- Hana Habjan izpostavi problem v zvezi z očitki o potvarjanju dokumentov pri reševanju vloge s področja šolstva, ki so uperjeni proti njej s strani vodje oddelka za uporabo. Predsednica pri tem opozori vse navzoče, da morajo vsak eksces zabeležiti z uradnim zaznamkom, dobro je tudi, če obvestijo njo, da bo ob priliki lahko izpostavila problematiko na Svetu zavoda oz. neposredno direktorju.

- Predsednica meni, da bi lahko v primeru nadaljevanja šikaniranja in trpinčenja zaposlenih šli v skupinsko pritožbo za mobing.

Zbor članov in članic je bil končan ob 14.30.

Zapisala: Nataša Budna Kodrič