Z uveljavitvijo Aneksa h kolektivni pogodbi za kulturne dejavnosti v RS (Ur. l. RS, št. 88/21, 3. 6. 2021) so bili odpravljeni varčevalni ukrepi, uvedeni z Zakonom o uravnoteženju javnih financ (ZUJF) leta 2012. Povišala so se nadomestila za malico, regres, kilometrina za službeno potovanje je poskočila na 30% cene neosvinčenega bencina, ponovno se izplačujejo dnevnice za službena potovanja, ki trajajo od 6 ur dalje.

Po sprejetju tega Aneksa smo v ZAL 11. 6. 2021 dobili obvestilo tajništva o novostih, med drugim je pisalo tudi:

»*Če javni uslužbenec opravlja delo v več krajih, se mu za razdaljo med temi kraji prizna kilometrino v višini 10% cene neosvinčenega motornega bencina - 95 oktanov (potni nalogi za obisk enot ZALa, se bodo obračunavali glede na kilometrino v višini 10% cene neosvinčenega motornega bencina - 95 oktanov). Pri ugotavljanju razdalje za povračilo kilometrine se upošteva najkrajša varna pot.«*

V tem delu gre za popolno napačno in samovoljno razlago spremenjene kolektivne pogodbe, ki si jo je privoščilo vodstvo ZAL. Aneks namreč ne predvideva potnega naloga, na podlagi katerega bi se obračunavali stroški 10% cene neosvinčenega bencina za kilometer. Ker je sindikat Glosa-ZAL temu nasprotoval, je direktorica ZAL pridobila mnenje Ministrstva za javno upravo (dokument 1). Tudi sindikat se je obrnil za mnenje na centralo Glose, kjer so nam zagotovili, da je naše stališče pravilno in z dopisom na to opozorili tudi vodstvo arhiva (dokument 2). Na ta dopis je sledil še odgovor direktorice dr. Semlič Rajh, ki mu je dodala pravno mnenje odvetnika Mitje Inkreta (dokument 3).

Nesoglasje še ni odpravljeno. Obe mnenji, ki ju je pridobila direktorica ZAL, imata precejšen pridržek in ne dajeta dokončnega odgovora. Sindikat Glosa-ZAL je mnenja, da lahko dokončno razlago Aneksa da le strokovna komisija za razlago kolektivne pogodbe, za katero bo v kratkem tudi zaprosil.